
             REPUBLIKA HRVATSKA 
KOPRIVNIČKO-KRIŽEVAČKA ŽUPANIJA 
              OPĆINA PETERANEC 
              OPĆINSKI NAČELNIK 

KLASA: 024-01/26-01/21
URBROJ: 2137-12-01-26-1
Peteranec, 28. rujna 2026.

	Na temelju članka 35.b. Zakona o lokalnoj i područnoj (regionalnoj) samoupravi (“Narodne novine” broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20) i članka 49. Statuta Općine Peteranec ("Službeni glasnik Koprivničko-križevačke županije” broj 6/13., 4/18., 4/20., 4/21. i 26/23. – pročišćeni tekst, 7/25), općinski načelnik Općine Peteranec Općinskom vijeću Općine Peteranec podnosi 


I Z V J E Š Ć E
za razdoblje od 01. siječnja 2026. godine do 30. lipnja 2026. godine


I. UVODNI DIO 

Temeljem Zakona o lokalnoj i područnoj (regionalnoj) samoupravi, općinski načelnik predstavlja izvršno tijelo Općine te je odgovoran za provedbu poslova i zadaća iz njezina samoupravnog djelokruga. Njegove ovlasti obuhvaćaju pripremu prijedloga općih akata, provođenje odluka i drugih akata koje donosi Općinsko vijeće, kao i poduzimanje potrebnih mjera radi njihovog izvršavanja. Ujedno koordinira i usmjerava rad upravnih tijela Općine, prati njihovo izvršavanje povjerenih poslova te brine o zakonitom i učinkovitom upravljanju imovinom i financijskim sredstvima Općine. Osim navedenog, načelnik obavlja i druge poslove koji su mu povjereni zakonom, Statutom Općine i drugim općim aktima.
U promatranom izvještajnom razdoblju općinski načelnik Općine Peteranec kontinuirano je obavljao poslove i aktivnosti u okviru svojih zakonskih i statutom utvrđenih ovlasti. Posebna pozornost bila je usmjerena na pripremu prijedloga akata za sjednice Općinskog vijeća, razmatranje prijedloga odluka i drugih akata ovlaštenih predlagatelja te na provedbu donesenih odluka i zaključaka. U okviru svoje nadležnosti načelnik je također vodio brigu o upravljanju općinskom imovinom, prihodima i rashodima te poduzimao aktivnosti vezane uz ostvarivanje planiranih poslova i ciljeva Općine.
Tijekom razdoblja obuhvaćenog izvješćem koordiniran je rad Jedinstvenog upravnog odjela Općine Peteranec, uz praćenje izvršavanja poslova i zadataka koji proizlaze iz njegovog djelokruga. Načelnik je sudjelovao u rješavanju pitanja od značaja za funkcioniranje Općine, davao potrebne smjernice i donosio odluke iz svoje nadležnosti, u skladu s važećim propisima i općinskim aktima.
Realizacija navedenih poslova odvijala se kroz svakodnevnu komunikaciju i suradnju s Jedinstvenim upravnim odjelom, održavanje radnih sastanaka i konzultacija, koordinaciju s radnim tijelima te kroz druge aktivnosti usmjerene na učinkovito izvršavanje poslova iz nadležnosti Općine. Na taj su način tijekom izvještajnog razdoblja poduzimane aktivnosti potrebne za redovno funkcioniranje Općine i ostvarivanje zadaća utvrđenih zakonskim i općinskim aktima


II. DJELOVANJE OPĆINSKOG NAČELNIKA 

U izvještajnom razdoblju održane su 4 (četiri) sjednice Općinskog vijeća. 
Sukladno ovlaštenjima iz Statuta, Općinskom vijeću podneseni su prijedlozi akata, odluka i izvješća te su u ovom izvještajnom periodu usvojeni akti i donesene Odluke i Zaključci koji se nalaze na poveznici: https://peteranec.hr/category/dokumenti-opcine/odluke-i-akti-opcinskog-vijeca.
 
	Sukladno ovlaštenjima iz Statuta Općinski načelnik je donio Odluke i akte koji su dostupni na poveznici: https://peteranec.hr/category/dokumenti-opcine/akti-nacelnika

	
	Provedeno je savjetovanja sa zainteresiranom javnošću/e-savjetovanje za 14 (četrnaest) akta u trajanju od 30 dana putem mrežne stranice Općine Peteranec (https://peteranec.hr/dokumenti-opcine/e-savjetovanje/plan-savjetovanja-s-javnoscu-opcine-peteranec-u-2026-godini)

Sklopljeni Ugovori/Sporazumi:

	U izvještajnom razdoblju sklopljeno je ukupno 87 (osamdesetisedam) Ugovora/Sporazuma. Svi sklopljeni Ugovori/Sporazumi javno su dostupni i objavljeni na internet stranicama Općine Peteranec https://peteranec.hr/dokumenti-opcine/pristup-informacijama/evidencija-sklopljenih-ugovora.

	Tijekom izvještajnog razdoblja evidentirane su kadrovske promjene u Jedinstvenom upravnom odjelu Općine Peteranec, uslijed prestanka radnog odnosa zaposlenice na radnom mjestu više stručne suradnice za računovodstvene poslove te zaposlenika na radnom mjestu komunalnog djelatnika. S ciljem osiguranja kontinuiteta u obavljanju poslova iz djelokruga Jedinstvenog upravnog odjela, za potrebe popunjavanja radnog mjesta komunalnog djelatnika proveden je javni natječaj, temeljem kojeg su u radni odnos primljena dva nova djelatnika.
	Tijekom izvještajnog razdoblja na području Općine Peteranec nije bilo zaposlenih osoba putem programa javnih radova. Umjesto toga, u skladu s važećim propisima, rad za opće dobro obavljale su dvije osobe, korisnici zajamčene minimalne naknade, koje su svojim angažmanom sudjelovale u izvršavanju poslova od općeg interesa za lokalnu zajednicu.
	 
	



Realizacija i prijava projekata (izdvojeno):



Nabava i ugradnja dječje opreme/igrala za dječje vrtiće
[bookmark: _Hlk170802060]
[bookmark: _Hlk170803470]U okviru javnog poziva Ministarstva demografije i useljeništva: „Dostupnost kvalitetne skrbi za djecu u lokalnim zajednicama kroz poboljšanje materijalnih uvjeta u dječjim vrtićima“ osigurano je 16.888,10 EUR bespovratnih sredstava za nabavu i ugradnju opreme za unutarnji i vanjski prostor vrtića u Peterancu. Projekt se provodi u suradnji s DV Igra Koprivnica.


ePlanovi – završetak izrade V. izmjene i dopune prostornog plana uređenja Općine Peteranec 

Ministarstvu prostornoga uređenja, graditeljstva i državne imovine, Općina Peteranec uputila je dokumentaciju za izmjenu i dopunu Prostornog plana uređenja Općine Peteranec, na Poziv na dodjelu bespovratnih sredstava "IZRADA PROSTORNIH PLANOVA NOVE GENERACIJE PUTEM ELEKTRONIČKOG SUSTAVA „ePLANOVI“" iz Mehanizma za oporavak i otpornost (NPOO) u iznosu financiranja 100% do maksimalnog iznosa 30.000 EUR. U veljači 2026. godine završen je proces izrade V. izmjena i dopuna prostornog plana uređenja Općine Peteranec te je Općinsko Vijeće donijelo Odluku o nj. donošenju. Prostorni plan nove generacije je na snazi i može se pregledati putem elektroničko sustava ISPU.

Dogradnja dječjeg vrtića u Peterancu

	Projekt dogradnje Područnog vrtića Lastavica u Peterancu kandidiran je na Natječaj "Osiguravanje infrastrukturnih uvjeta za povećanje dostupnosti ranog i predškolskog odgoja i obrazovanja" Ministarstva znanosti, obrazovanja i mladih. U prvoj polovici 2025. godine sklopljen je Ugovor o dodjeli sredstava u iznosu od gotovo 172.000,00 EUR. Za predmetni je projekt pripremljena projektno-tehnička dokumentacija sukladno uvjetima javnog poziva te je ista u punom iznosu financirana od strane Ministarstva prostornoga uređenja, graditeljstva i državne imovine. Predmetnu prijavu Općina Peteranec pripremala je u suradnji sa PORA razvojna agencija. Općina Peteranec osigurala je dodatno financiranje ovog projekta putem Ministarstva znanosti, obrazovanja i mladih kroz program NPOO kojim je Općini dodijeljeno dodatnih 168.000,00 EUR sredstava za završetak projekta dogradnje dječjeg vrtića u Peterancu. Nakon provedene javne nabave u veljači 2026. godine započeti su radovi na navedenom gradilištu te se očekuje završetak radova u listopadu 2026. godine.

Izgradnja biciklističko-pješačke staze između naselja Peteranec i Sigetec

Ministarstvo regionalnoga razvoja i fondova Europske unije donijelo je 17. srpnja 2025. godine Odluku o financiranju projektnog prijedloga "Izgradnja biciklističko-pješačke staze između naselja Peteranec i Sigetec“ – I. faza, kojim je predmetni projekt sufinanciran u iznosu 85% vrijednosti projekta, odnosno 360.422,31 EUR. 
Projekt izgradnje biciklističko-pješačke staze koja povezuje naselja Peteranec i Sigetec prijavljen je na javni poziv Ministarstva regionalnog razvoja i fondova Europske unije za sufinanciranje vlastitog udjela u projektima financiranim sredstvima fondova Europske unije. Na temelju prijave Općini Peteranec odobreno je dodatnih 39.000 eura bespovratnog sufinanciranja, čime je osigurana dodatna financijska potpora za realizaciju projekta.
Nakon provedenog postupka javne nabave za odabir izvođača radova, sklopljen je ugovor s odabranim najpovoljnijim ponuditeljem. Izvođenje radova je u tijeku, a završetak izgradnje biciklističko-pješačke staze planiran je tijekom jeseni 2026. godine.

Izgradnja biciklističko-pješačke staze u ulici Braće Radić

	Ministarstvo regionalnoga razvoja i fondova Europske unije donijelo je Odluku o financiranju projektnog prijedloga "Izgradnja biciklističko-pješačke staze u ulici Braće Radić“ koja se nadovezuje na stazu koja povezuje Peteranec i Sigetec, kojim je predmetni projekt sufinanciran u iznosu 24.000 EUR. Predmetni projekt izgradnje biciklističko-pješačke staze prijavljen je na „Program održivog razvoja lokalne zajednice“.
Nakon provedenog postupka javne nabave za odabir izvođača radova, sklopljen je ugovor s odabranim najpovoljnijim ponuditeljem. Izvođenje radova je u tijeku.
Županijska uprava za ceste Križevci Općini je za predmetni projekt odobrila sufinanciranje u provedbi u iznosu 40.000 EUR.

Energetska obnova zgrade javnog sektora – Interpretacijski centar Gruntovčani

	Ministarstvo prostornog uređenja, graditeljstva i državne imovine najavilo je raspisivanje Javnog poziva za energetske obnove zgrada javnog sektora na koji Općina Peteranec planira prijaviti pripremljeni projekt energetske obnove zgrade stare veterinarske kao Interpretacijski centar Gruntovčani. Pripremljena je projektno tehnička dokumentacija, a sufinanciranje se očekuje u iznosu 80%. 	

Izgradnja biciklističko-pješačke staze u ulici Matije Gupca u Sigecu

	U tijeku je izdavanje građevinske dozvole za pripremljeni projekt izgradnje biciklističko-pješačke staze u ulici Matije Gupca u naselju Sigetec, a troškovi izrade dokumentacije prijavljeni su na „Javni poziv za dodjelu financijskih potpora za prostorno uređenje naselja naseljenim Romskom nacionalnom manjinom“ Ministarstva prostornog uređenja, graditeljstva i državne imovine.

Razvoj zelene infrastrukture u urbanim područjima

		Ministarstvo prostornog uređenja, graditeljstva i državne imovine u lipnju je Općini Peteranec dodijelilo Odluku o sufinanciranju provedbe projekta Razvoj zelene infrastrukture, za koji je u međuvremenu sklopljen i Ugovor, u iznosu 80%, odnosno 706.549,12 EUR. S obzirom da je pripremljena cjelokupna projektno tehnička dokumentacija i građevinska dozvola, po odobrenju svih podnijetih zahtjeva u sustavu eKohezija od kontrolnog tijela, započet će se s pripremom dokumentacije za provedbu postupka javne nabave.



III. ZAKLJUČAK 

	Podneseno Izvješće o radu općinskog načelnika Općine Peteranec za razdoblje od 01. siječnja 2026. godine do 30. lipnja 2026. godine sadrži samo dio poslova i zadataka iz nadležnosti općinskog načelnika kao izvršnog tijela Općine Peteranec kao i dio pripremljenih i prijavljenih projekata, realiziranih i onih u fazi realizacije projekata.  Značajna briga i dalje se posvećuje unapređenju transparentnosti rada, uključivanju građana u procese donošenja odluka i odgovornom upravljanju resursima.
 
Velika pažnja posvećena je pripremi i izradi projekata te projektno-tehničkih dokumentacija za tekuću i naredne godine te praćenju planiranih i raspisanih europskih i nacionalnih natječaja kako bi se pravovremeno i spremno apliciralo na iste.
 
Općinski načelnik uz stručnu, administrativnu i tehničku potporu Jedinstvenog upravnog odjela Općine Peteranec, a u okviru financijskih mogućnosti planiranih Proračunom, nastojao je u izvještajnom razdoblju obavljati poslove iz svoje nadležnosti na način na koji će osigurati uvjete za što kvalitetnije zadovoljavanje potreba mještana Općine Peteranec, te je s toga nastojao odgovorno i kvalitetno ispuniti svoju obvezu vođenja izvršnih poslova Općine Peteranec kao jedinice lokalne samouprave.
	Općinski načelnik svoju funkciju obavlja profesionalno. 


  								  
								   OPĆINSKI NAČELNIK:
							             Ivan Derdić, mag.iur.,v.r.

